Fraser vergader met Valke oor RamaphosaArthur Fraser. Foto: ANA Arthur Fraser, die voormalige kommissaris van korrektiewe dienste, het Woensdag met die Valke vergader oor die strafregtelike klagte wat hy onlangs teen pres. Cyril Ramaphosa aanhangig gemaak het. Fraser sê in ’n verklaring hy het die Valke van bykomende inligting verskaf om hul by te staan in hul ondersoek na die meer as $4 miljoen wat na bewering in 2020 op pres. Cyril Ramaphosa se wildsplaas Phala Phala in Limpopo gesteel is. Die voormalige spioenbaas het ook sy waardering vir die Valke se “professionaliteit en die spoed waarmee die Valke op sy klagte gereageer het” uitgespreek. Ramaphosa is in die spervuur nadat Fraser strafregtelike aanklagte by die polisie teen hom aanhangig gemaak het. Dit omdat hy glo nie die diefstal by die owerhede aangemeld het nie. Fraser beweer boosdoeners het destyds met Ramaphosa se huiswerker saamgespan en dat Ramaphosa die voorval van die “Suid-Afrikaanse Polisiediens (SAPD) en/of Suid-Afrikaanse Inkomstediens (SAID) weggesteek het”, asook dat die verdagtes in die saak ontvoer, ondervra en toe omgekoop is vir hul stilswye oor die voorval. Lees al Maroela Media se berigte oor die omstredenheid rakende Phala Phala hier.